[**ΤΑ ΚΟΚΚΙΝΑ ΛΟΥΣΤΡΙΝΙΑ - ΕΙΡΗΝΗ ΜΑΡΡΑ**](https://www.google.gr/url?sa=t&rct=j&q=&esrc=s&source=web&cd=6&cad=rja&uact=8&ved=0ahUKEwjW1LH45dnYAhUEPFAKHYL5B-IQFghFMAU&url=http%3A%2F%2Feu-mathein.gr%2Fwp-content%2Fuploads%2F2015%2F04%2F%25CE%25A4%25CE%2591-%25CE%259A%25CE%259F%25CE%259A%25CE%259A%25CE%2599%25CE%259D%25CE%2591-%25CE%259B%25CE%259F%25CE%25A5%25CE%25A3%25CE%25A4%25CE%25A1%25CE%2599%25CE%259D%25CE%2599%25CE%2591.pdf&usg=AOvVaw2Xxi_Jkq_aqgRvlkWhKtpc)



**ΕΙΔΟΣ ΚΕΙΜΕΝΟΥ:** Διήγημα, δηλ. ένα σύντομο αφήγημα όπου πρωταγωνιστεί ένα κυρίως πρόσωπο σε κάποια σημαντική στιγμή της ζωής του.

**ΘΕΜΑΤΙΚΟ ΚΕΝΤΡΟ ΤΟΥ ΑΠΟΣΠΑΣΜΑΤΟΣ:**

H αίσθηση του οικογενειακού καθήκοντος και η δυνατή αγάπη του αδερφού προς την αδερφή έχουν μεγαλύτερη δύναμη από τη δύναμη του ερωτικού συναισθήματος.

**ΤΟΠΟΣ ΚΑΙ ΧΡΟΝΟΣ:** **O χώρος** δεν προσδιορίζεται με ακρίβεια, αλλά γίνεται αόριστα λόγος για το βυρσοδεψείο, το τσαγκαράδικο, τους δρόμους, το σπίτι του δασκάλου και το σπίτι της οικογένειας του νεαρού ήρωα. Αλλά και **ο χρόνος** δεν προσδιορίζε­ται με ακρίβεια. Ωστόσο, το διήγημα πρέπει να μας παρουσιάζει μια πιο παλιά εποχή (αρχές 20ου αι), αφού γίνεται αναφορά σε επαγγέλματα που σήμερα έχουν χαθεί (*πχ τσαγκάρης, βυρσοδέψης*), αλλά και στη σημαντική κοινωνική θέση του δασκάλου.

Η ανωνυμία των προσώπων και η αοριστία τόπου και χρόνουπροσδίδει διαχρονικότητα και διατοπικότητα στα μηνύματα του έργου, δηλαδή μπορεί να αφορούν τον οποιονδήποτε ανεξάρτητα από χρονικά και τοπικά όρια.

**Η ΠΡΟΣΩΠΙΚΟΤΗΤΑ ΚΑΙ ΤΑ ΣΥΝΑΙΣΘΗΜΑΤΑ ΤΟΥ ΗΡΩΑ**

**H προσωπικότητα του νεαρού τεχνίτη**

Ο ανώνυμος ήρωας είναι ένα παιδί που προσαρμόστηκε στη σκληρή κοινωνική πραγματικότητα πολύ νωρίς, αποδεικνύοντας την υπευθυνότητα και την εργατικότητά του.

O νεαρός φτωχός βιοπαλαιστής είναι μεθοδικός (είχε κάνει το κουμάντο του από νωρίς) και οικονόμος, αφού μάζευε χρήματα για την αγορά του ακριβού δέρματος. Παράλληλα είναι και επιφυλακτικός απέναντι στους άλλους (δε φανερώνει το σκοπό του, για να προφυλάξει τον εαυτό του από το ενδεχόμενο να εκτεθεί απέναντι τους).

Ως εργαζόμενος είναι γνώστης της δουλειάς του και εργατικός (ήτανε φιλότιμος στη δουλειά), ενώ εμπνέει εμπιστοσύνη στους άλλους. Ακόμα, διαθέτει μεγάλη ικανότητα στις συναλλαγές (είναι καλός παζαριτζής).

Στο συναισθηματικό του βίο είναι ντροπαλός και δισταχτικός, καθώς δειλιάζει να εκφράσει τα αισθήματά του στο κορίτσι.

 **Η τελική του πράξη** (η προσφορά του δώρου στην αδερφή του) υπαγορεύεται από το πιο σημαντικό γνώρισμα του χαρακτήρα του: την υπευθυνότητα και την υψηλή αίσθηση του καθήκοντος. Στο σημείο αυτό ο ήρωας προτάσσει το ρόλο του ως αδερφού και προστάτη, αναγνωρίζοντας πόσο ανάγκη τον έχει η οικογένειά του. Αυτή η μετάβαση από το προσωπικό συναίσθημα και την προσωπική ευχαρίστηση στο οικογενειακό καθήκον **συνιστά την ωρίμανσή του** *(«μεστωμένος»).*Και ο ίδιος ένιωσε να εγκαταλείπει την εφηβεία και να γίνεται περισσότε­ρο άντρας και πιο ώριμος, αφού εκτέλεσε ένα τόσο σημαντικό καθήκον. H ωρίμανση του ήρωα δίνεται με μία εικόνα: παρουσιάζει το νεαρό τσαγκάρη να εργάζεται πίνοντας καφέ και τραγουδώντας.

**Τα συναισθήματα του *νεαρού τσαγκάρη***

**α. για την κόρη του δασκάλου**

Ο νεαρός ήρωας διανύει την ηλικία της αφύπνισης του ερωτικού συναισθήματος. H συναισθηματική κατάσταση του νεαρού τσαγκάρη αποκαλύπτεται στην αφήγηση της κατασκευής των παπουτσιών με τις λέξεις *μαντινάδα, τραγούδι* και κυρίως *αναστεναγμός*, ενώ με τη φράση *To λουστρίνι έπαιρνε να γίνεται γοβάκι* γίνεται κατανοητός **ο έρωτας**, αφού το γοβάκι είναι γυναικείο παπούτσι.

Στη συνέχεια (*H κόρη τον δασκάλου...)* αποκαλύπτονται όλα: η κοπέλα η οποία *του ΄χε λαβώσει την καρδιά*, η οικογένειά της, η ομορφιά της, ο τρόπος με τον οποίο τη γνώρισε, ο τρόπος με τον οποίο σχεδίασε αυτός να της κάνει το δώρο και ο τελικός του ερωτικός στόχος. Στόχος του δώρου θα ήταν να εντυπωσιαστεί η κοπέλα, να χαρεί και να τον συμπαθήσει, με την ελπίδα ότι ίσως και να τον ερωτευτεί και εκείνη (*H κόρη του δασκάλου θα χαιρότανε για το δώρο τον, θα τον συμπάθαγε, κι άμα τον συμπάθαγε, ποιος ξέρει*...).

Το αγνό και άδολο ερωτικό συναίσθημα του νεαρού τσαγκάρη δηλώνεται με τη φράση του κειμένου την ώρα του βραδινού φαγητού στο σπίτι του: *Είχε στον νου του ολοένα την κόρη τον δασκάλου. Δεν έβλεπε μπροστά του.*

**β. για την αδελφή του**

Νιώθει αληθινή αγάπη, τρυφερότητα και στοργή.

**H μεταστροφή και η αλλαγή της απόφασης του ήρωα**

*Σύγκριση ανάμεσα στην αδερφή και την κόρη του δάσκαλου*

Η αδερφή:

* είναι χλωμή, καταπονημένη από τις στερήσεις, περνά απαρατήρητη, ταπεινή
* είναι φτωχή, έχει ένα ζευγάρι καλά παπούτσια (σκολιανά) και κάθε μέρα φοράει τα εξώφτερνα παπούτσια (κουτσοφτέρνια)
* το δώρο θα της δώσει μεγάλη χαρά
* τα καινούρια παπούτσια θα έχουν γι αυτήν ουσιαστική αξία (λειτουργικό ρόλο), διότι τα χρειάζεται.

Η κόρη του δάσκαλου:

* είναι πολύ όμορφη, τραβάει τα βλέμματα, περήφανη, με αυτοπεποίθηση
* είναι πλούσια, η οικογένειά της έχει οικονομική άνεση
* η χαρά που θα νιώσει για το δώρο θα είναι προσωρινή
* το δώρο θα είναι μάλλον περιττό. Τα γοβάκια δεν της χρειάζονται, διότι έχει ήδη πολλά ζευγάρια παπούτσια.

O ήρωας μεταστρέφεται και αποφασίζει να χαρίσει τελικά τα κόκκινα λουστρίνια στην αδερφή του. Η απόφασή του δεν αποτελεί παρόρμηση της στιγμής, αλλά έρχεται ως αποτέλεσμα προσεκτικής σύγκρισης των δύο κοριτσιών κι επίγνωσης της πραγματικότητας. Η μεταστροφή του μικρού βιοπαλαιστή δηλώνεται στο κείμενο με δύο πολύ λιτές φράσεις. Με τη μία *(Σε μια στιγμή κατάλαβε πολλά και σβήστηκε μονοκοντυλιά η κόρη του δασκάλου)* εκφράζεται η απόρριψη του αρχικού σκοπού του δώρου και με την άλλη *(Εδωσε τα λουστρινένια γοβάκια στην αδερφή)* δηλώνεται η αλλαγή του στόχου και η κορυ­φαία πράξη του ήρωα. Και αμέσως μετά δηλώνεται, και πάλι με λιτότητα λόγου, ο λόγος της προσφοράς του δώρου στην αδερφή: *Της άξιζαν. Tό ΄νιωθε πως της άξιζαν.*

**ΕΚΦΡΑΣΤΙΚΑ ΜΕΣΑ -ΣΧΗΜΑΤΑ ΛΟΓΟΥ**

**Μεταφορές:** *Του ’χε λαβώσει την καρδιά - Πόσο ξέθωρη ήταν (η αδερφή*

*του) μπροστά στην άλλη — σβήστηκε μονοκοντυλιά η κόρη του δασκάλου- Χιλιάδες ήλιοι φώτισαν τα καφετιά ματάκια - μύρια αστέρια μπερδεύτηκαν στην πλεξούδα της.*

**Επανάληψη:***Σκιά ο πατέρας... Σκιά η αδερφή του*

**Προσωποποίηση:** *η καρδιά της μεθυσμένη χόρευε*

**Υπερβολές:** *χιλιάδες ήλιοι, μύρια αστέρια*

**Αποσιώπηση:** *πως ήταν μεγαλωμένος κάπως πια…***,** *θα τον συμπάθαγε, κι άμα τον συμπάθαγε, ποιος ξέρει…*

**Εικόνες:** Το κόκκινο λουστρίνι (*Ήταν ένα κομμάτι κόκκινο γυαλιστερό λουστρίνι, καθάριο και αστραφτερό),* η κόρη του δασκάλου ( *είχε σγουρά μαλλιά και μάτια μεγάλα. Είχε στητό κορμί και περπατησιά περήφανη.*). Αξιοπρόσεχτες είναι οι φανταστικές και μεταφορικές φωτεινές εικόνες που δίνουν τη χαρά της αδερφής *(τα φωτισμέ­να από χιλιάδες ήλιους μάτια της, τα αστέρια που μπερδεύτηκαν στις πλεξού­δες της κ.ά.).*

**ΓΛΩΣΣΑ**

 Η γλώσσα του κειμένου είναι απλή δημοτική, εμπλουτισμένη με λέξεις και φράσεις λαϊκής προφορικής ομιλίας: πχ παζαριτζής (αυτός που κάνει παζάρια), μην αποφανεί (= μην αποκαλυφθεί), απέ (= μετά), μπαξίσι (φιλοδώρημα), ξανόσταιναν (= γίνονταν άνοστα) κλπ. Επίσης υπάρχουν λέξεις από το λεξιλόγιο των τσαγκάρηδων: πχ φόντι (= το πάνω μέρος του παπουτσιού), φαλτσέτα (= μικρό κοπίδι), ψίδι (= το μπροστινό τμήμα της μύτης του).

**ΑΦΗΓΗΜΑΤΙΚΟΙ ΤΡΟΠΟΙ**

**1. Αφήγηση:** Τριτοπρόσωπη.

**Αφηγηματική τεχνική “in medias res”**

Πρόκειται για έναν ιδιαίτερο τρόπο παρουσίασης των γεγονότων, κατά τον οποίο η αφήγηση ξεκινά από το μέσο της ιστορίας, από ένα σημαντικό για τη ζωή του ήρωα γεγονός (την αγορά του λουστρινιού) και έπειτα με αναδρομική αφήγηση παρουσιάζονται όλα τα γεγονότα που έχουν συμβεί στο παρελθόν (γνωριμία με την κόρη του δασκάλου- έρωτας- σύλληψη σχεδίου κατασκευής παπουτσιών). Η παραπάνω αφηγηματική τεχνική ονομάζεται **«in mediaς reς»** (λατινική φράση: «στο μέσο των πραγμάτων»). Με την τεχνική αυτή ο συγγραφέας προσελκύει το ενδιαφέρον του αναγνώστη.

**Αφηγητής:** Ο αφηγητής είναι αμέτοχος στην ιστορία, είναι δηλαδή μη δραματοποιημένος, ετεροδιηγητικός. Παρουσιάζεται ως παντογνώστης, γνωρίζει όλα όσα συμβαίνουν, ακόμα και τις κρυφές σκέψεις και τα συναισθήματα του ήρωα. Στον παντογνώστη αφηγητή αντιστοιχεί η μηδενική οπτική γωνία, διότι δεν παρακολουθεί την αφήγηση από μια οπτική γωνία, αλλά είναι πανταχού παρών. Η αφήγηση γίνεται σε γ΄ πρόσωπο (τριτοπρόσωπος αφηγητής).

**2. Περιγραφή:**

- η κόρη του δάσκαλου: «είχε σγουρά μαλλιά και μάτια μεγάλα. Είχε στητό κορμί και περπατησιά περήφανη.»

- η αδερφή του ήρωα: «τα μαλλιά της δεν έπεφταν σγουρά στους ώμους. Είχε μια πλεξούδα ίσια που τη σφιχτόδενε στο σβέρκο της μ’ ένα λαστιχάκι των πακέτων.»